ส่วนที่ 2

บริษัทที่ออกหลักทรัพย์

ชื่อบริษัท : บริษัท โปรเฟสชั่นแนล เวสต์ เทคโนโลยี (1999) จำกัด (มหาชน)

Professional Waste Technology (1999) Public Company Limited

ลักษณะการประกอบธุรกิจ : ปรับคุณภาพของเสียรวม คัดแยก และฝังกลบกากอุตสาหกรรม

ที่เป็นอันตราย และไม่เป็นอันตราย

ที่ตั้งสำนักงานใหญ่ : 159/33 อาคารเสริมมิตรทาวเวอร์ ชั้น 19(20) ซอยสุขุมวิท 21 (อโศก)

ถนนสุขุมวิท แขวงคลองเตยเหนือ เขตวัฒนา กรุงเทพฯ 10110

โทรศัพท์ 0-2261-7000 โทรสาร 0-2261-3723

Home Page : www.prowaste.co.th

E-mail : info@prowaste.co.th

เลขทะเบียนบริษัท : 0107574700231

ที่ตั้งโครงการ : ศูนย์บริการบำบัดกากอุตสาหกรรม จังหวัดสระแก้ว

เลขที่ 234 หมู่ 4 ตำบลโนนหมากเค็ง อำเภอวัฒนานคร

จังหวัดสระแก้ว 27160

โทรศัพท์ 0-3724-3119-21 โทรสาร 0-3724-3118

1. ปัจจัยความเสี่ยง

1.  ความเสี่ยงจากการถูกเพิกถอนใบอนุญาต

เนื่องจากการดำเนินกิจการให้บริการกำจัดกากอุตสาหกรรมแบบที่เป็นอันตรายและไม่เป็นอันตราย
บริษัทฯจะต้องได้รับมติเห็นชอบในรายงานการศึกษาผลกระทบต่อสิ่งแวดล้อม ( EIA )
จากสำนักงานโยบายสิ่งแวดล้อมกระทรวงทรัพยากรธรรมชาติและสิ่งแวดล้อมและได้รับใบอนุญาตประกอบกิจการโรงงานลำดับที่
101 จากกรมโรงงานอุตสาหกรรม บริษัทฯ อาจจะไม่สามารถดำเนินการต่อไปได้หาก EIA
หรือใบอนุญาตลำดับที่ 101
ได้ถูกเพิกถอนเนื่องจากการดำเนินงานไม่ผ่านมาตรฐานของทางราชการหรือการถูกร้องเรียนโดยชุมชนว่าทำให้สภาพแวดล้อมเสียหาย
ทั้งนี้บริษัทฯ
ได้ตระหนักถึงความเสี่ยงดังกล่าวจึงได้กำหนดนโยบายและวิธีปฏิบัติในการป้องกันความเสี่ยงดังกล่าวไว้ดังนี้

1.  กำหนดนโยบายที่จะยึดมั่นและปฏิบัติตามมาตรการลดผลกระทบสิ่งแวดล้อมที่กำหนดไว้ในรายงานการศึกษาผลกระทบต่อสิ่งแวดล้อมอย่างเคร่งครัด

2.  กำหนดพื้นที่โครงการตั้งแต่การจัดหาเป็นพื้นที่อยู่ห่างไกลชุมชน 3 กิโลเมตร
    ไม่เคยมีประวัติน้ำท่วมในรอบ 100 ปีที่ผ่านมา

3.  ป้องกันมิให้แหล่งชุมชนได้ขยับตัวเข้ามาใกล้พื้นที่โครงการโดยการกำหนดที่ดินบริเวณรอบโครงการเพื่อเป็นการสร้างพื้นที่กันชน
    (Buffer Zone)

ในระหว่างปี บริษัทฯ ได้รับคำสั่งจากกรมโรงงานอุตสาหกรรมและศาลจังหวัดสระแก้ว
ให้ปิดโรงงาน ชั่วคราว ตั้งแต่วันที่ 17 พฤษภาคม 2549 เนื่องจากบริษัทฯ
มีข้อพิพาททางกฎหมายกับกลุ่มผู้ชุมนุม บริเวณศูนย์บริการบำบัดกากอุตสาหกรรมจังหวัดสระแก้ว
ทำให้ไม่สามารถดำเนินการได้ตามปกติ ต่อมาในวันที่ 2 พฤศจิกายน 2549 บริษัทฯ
กับกลุ่มผู้ชุมนุมได้มีการทำสัญญาประนีประนอมยอมความกันต่อหน้าศาลแล้ว
โดยมีเงื่อนไขสำคัญในสัญญาประนีประนอมยอมความดังรายละเอียดปรากฏอยู่ใน
“ข้อพิพาททางกฎหมาย” หน้า 20 ของ แบบรายงานข้อมูลประจำปีฉบับนี้

ซึ่งปัจจุบัน บริษัทฯ ได้มีการเสนอแผนการปฏิบัติงาน เพื่อให้เป็นไปตามสัญญาประนีประนอมยอมความ
และเมื่อวันที่ 13 กุมภาพันธ์ 2550
กรมโรงงานอุตสาหกรรมได้อนุญาตให้ขนน้ำเสียไปบำบัดภายนอกโรงงานแล้ว โดยบริษัทฯ
จะทยอยขนน้ำเสียออกไปตั้งแต่วันที่ 1 มีนาคม 2550
ภายใต้แผนการควบคุมการนำน้ำเสียจากบริษัทฯ ไปบำบัดที่โรงงานบำบัดน้ำเสียของบริษัทอื่นแห่งหนึ่ง
และอยู่ระหว่างดำเนินการจัดหาบริษัทบำบัดน้ำเสียอื่นๆ เพิ่มเติม โดยบริษัทฯ
ยังไม่สามารถดำเนินงานงานตามปกติธุรกิจ อย่างไรก็ตามรายได้ส่วนใหญ่ในช่วงที่บริษัทฯ
ถูกสั่งให้หยุดประกอบกิจการโรงงาน
เป็นรายได้จากการเผากากของแข็งและรายได้จากการทำความสะอาดบ่อบำบัดน้ำเสียภายนอกโรงงาน

บริษัทฯ คาดว่า
หลังจากการขนน้ำเสียออกไปบำบัดภายนอกโรงงานตามแผนในสัญญาประนีประนอมยอมความแล้ว
บริษัทฯ จะสามารถรับกากอุตสาหกรรมประเภทของแข็งจากลูกค้า
เข้ามาบำบัดภายในศูนย์บริการบำบัดกากอุตสาหกรรมจังหวัดสระแก้วได้ประมาณเดือน พฤษภาคม
2550

1.2 ความเสี่ยงจากอุบัติเหตุระหว่างการขนส่ง

เนื่องจากบริษัทฯ ซึ่งเป็นผู้ให้บริการด้านการกำจัดกากอุตสาหกรรม
จะต้องเป็นผู้รับผิดชอบความเสียหาย
ตั้งแต่ได้รับมอบกากอุตสาหกรรมจากโรงงานลูกค้าจนถึงสิ้นสุดการขนส่งที่ศูนย์บำบัดกากอุตสาหกรรม
จังหวัดสระแก้ว บริษัทฯ จึงมีความเสี่ยงหากรถขนส่งกากอุตสาหกรรมของบริษัทฯ
หรือผู้ประกอบการขนส่งประสบอุบัติเหตุ และมีการกระจายของสารเคมี (Chemical Spill)

ทั้งนี้บริษัทฯ ประมาณว่าหากมีอุบัติเหตุต่อการขนส่ง 1 ครั้ง จะมีค่าใช้จ่ายสำหรับการบำบัดของเสีย
ณ ที่เกิดเหตุไม่เกิน 1 ล้านบาท ซึ่งบริษัทฯ ได้ทำประกันอุบัติภัยไว้แล้ว โดยมีวงเงินประกันถึง 5
ล้านบาทต่อเที่ยวการขนส่ง ซึ่งได้ครอบคลุมความเสียหายที่อาจเกิดขึ้นทุกอย่าง (All Risks) เช่น
ทรัพย์สิน บุคคลที่สาม และสถานที่ หากมีค่าเสียหายมากกว่า 5 ล้านบาท บริษัทฯ
หรือผู้ประกอบการขนส่งจะต้องเป็นผู้รับชอบ ทั้งนี้ขึ้นอยู่กับผู้ใดเป็นเจ้าของรถขนส่ง นอกจากนี้
บริษัทฯ ยังได้มีการเริ่มติดตั้งเครื่องบันทึกการเดินทาง ( กล่องดำ )
ใช้ในการบันทึกเส้นทางและความเร็ว
เพื่อตรวจสอบการทำงานของพนักงานขับรถว่าปฏิบัติตามแนวทางของบริษัทฯเพื่อป้องกันอุบัติเหตุหรือไม่
และพนักงานขับรถขนส่งกากอุตสาหกรรมของบริษัทฯ ยังต้องได้รับใบอนุญาตขับรถประเภทที่ 4
สำหรับการขนส่งวัสดุอันตรายอีกด้วย นอกจากนี้บริษัทฯ
ยังได้มีการอบรมพนักงานขับรถอย่างสม่ำเสมอ

ตั้งแต่เปิดดำเนินการจนถึงปัจจุบัน บริษัทฯ
ยังไม่เคยได้รับอุบัติเหตุหรือมีการกระจายของสารเคมีระหว่างขนส่ง

1.3 ความเสี่ยงจากการพึ่งพิงผู้ประกอบการขนส่ง

ในการขนส่งกากอุตสาหกรรมให้แก่ลูกค้า ซึ่งเป็นส่วนสำคัญส่วนหนึ่งของการให้บริการของบริษัทฯ
บริษัทฯ จะใช้รถขนส่ง 2 ประเภทหลัก ได้แก่ รถขนส่งที่มีระบบไฮโดรลิคสำหรับยกถังบรรจุ และ
รถบรรทุกสิบล้อ นอกเหนือจากนี้บริษัทฯ จะใช้บริการจากบริษัทรับขนส่งภายนอกเป็นหลัก ทั้งนี้บริษัทฯ
ได้ให้ความสำคัญกับการจัดหาผู้ประกอบการขนส่งเป็นอย่างมาก
โดยไม่ได้มีการพึ่งพิงผู้ประกอบการรายใดรายหนึ่งเป็นพิเศษ และบริษัทฯ
ได้มีใช้บริการผู้ประกอบการขนส่งมากกว่า 10 รายในปัจจุบัน โดยบริษัทฯ
มีนโยบายที่จะเลือกใช้บริการผู้ประกอบการขนส่งที่มีข้อเสนอที่ดีและมีความน่าเชื่อถือในด้านประสิทธิภาพในการดำเนินการสูงสุดโดยทางบริษัทฯ
เป็นคนกำหนดราคากลางการขนส่งให้แก่บริษัทรับขนส่งในอัตราเท่ากันทุกบริษัท

1.4 ความเสี่ยงจากการแข่งขัน

ปัจจุบัน บริษัทฯ มีคู่แข่งซึ่งได้รับใบอนุญาตการประกอบการเช่นเดียวกับบริษัทฯ อยู่สองราย
ทั้งนี้คู่แข่งของบริษัทได้มีศูนย์บำบัดกากอุตสาหกรรมที่อยู่ใกล้กับนิคมอุตสาหกรรมบางแห่งมากกว่าศูนย์จังหวัดสระแก้วของบริษัทฯ
ซึ่งอาจทำให้บริษัทมีต้นทุนในการขนส่งที่สูงกว่าคู่แข่งได้ อย่างไรก็ตาม
จากความได้เปรียบในด้านขนาดของโครงการโดยบริษัทฯ มีพื้นที่ใหญ่กว่าศูนย์ฯ ของคู่แข่ง บริษัทฯ
จะมีต้นทุนโดยรวมที่ต่ำกว่าคู่แข่ง บริษัทฯ จะสามารถใช้กลยุทธ์ทางราคา
เพื่อทำการช่วงชิงตลาดจากคู่แข่งของบริษัทฯ ได้

นอกจากนี้ เนื่องจากปริมาณกากอุตสาหกรรมที่ถูกส่งเข้าระบบได้เพิ่มขึ้นอย่างรวดเร็ว
อาจทำให้มีผู้สนใจเข้าสู่อุตสาหกรรมนี้ อย่างไรก็ตามปัจจัยในด้านการจัดหาที่ดินผืนใหญ่
ที่ได้รับการรับรองจาก EIA ยังเป็นข้อจำกัดที่สำคัญของการเกิดขึ้นของผู้ประกอบการรายใหม่

1.5 ความเสี่ยงจากการไม่ได้รับอนุมัติการรับรองมาตรฐานการจัดการด้านสิ่งแวดล้อม ( ISO
14001 )

ปัจจุบันบริษัทฯ กำลังเตรียมการ เพื่อให้ได้การรับรองมาตรฐานการจัดการด้านสิ่งแวดล้อม หรือ
ระบบ ISO 14001 ซึ่งคาดว่าจะได้รับอนุมัติประมาณไตรมาส 4 ของปี 2550 หากบริษัทฯ
ไม่ได้รับการรับรองมาตรฐาน ISO 14001 บริษัทฯ
อาจไม่สามารถได้รับความไว้วางใจจากลูกค้ารายใหม่บางรายได้
โดยเฉพาะลูกค้าที่ได้การรับรองมาตรฐาน ISO 14001 อย่างไรก็ดี บริษัทฯ
มีการบำบัดกากอุตสาหกรรมเทียบเท่ากับมาตรฐานของ EU และสหรัฐอเมริกา
และบริษัทย่อยของบริษัทฯ ได้การรับรองมาตรฐาน ISO 14001 แล้ว ดังนั้นบริษัทฯ
จึงเชื่อว่าบริษัทฯ จะได้รับการรับรองมาตรฐานนี้ด้วยตามการคาดการณ์

1.6 ความเสี่ยงจากราคาน้ำมันที่อาจเพิ่มขึ้นในอนาคต

เนื่องจากราคาน้ำมันที่อาจเพิ่มขึ้นในอนาคตอาจทำให้บริษัทฯ มีค่าใช้จ่ายในการขนส่งที่สูงขึ้น
อย่างไรก็ดี บริษัทฯ มีนโยบายที่จะให้ลูกค้าเป็นผู้รับผิดชอบในส่วนของค่าขนส่ง ดังนั้นบริษัทฯ
จะสามารถรักษาระดับของอัตรากำไรขั้นต้นไว้คงเดิม บริษัทฯ
จะระบุเงื่อนไขในสัญญาให้สามารถปรับเปลี่ยนได้ตามราคาน้ำมันในตลาดเพื่อลดความเสี่ยงจากราคาน้ำมัน

1.7 ความเสี่ยงจากความไม่เข้มงวดของหน่วยงานภาครัฐที่มีต่อโรงงานอุตสาหกรรม

ธุรกิจอุตสาหกรรมที่มีกากอุตสาหกรรม จะต้องดำเนินการบำบัดกากอุตสาหกรรมให้ถูกต้อง ถูกวิธี
ตามกฎข้อบังคับของทางราชการ หากมีผู้นำกากอุตสาหกรรมไปทิ้งหรือบำบัดอย่างผิดวิธี
ก็จะส่งผลกระทบต่อสิ่งแวดล้อมของประเทศ
และส่งผลต่อรายได้ของธุรกิจบำบัดกากอุตสาหกรรมของบริษัทฯ ได้
จึงขึ้นอยู่กับความเข้มงวดของหน่วยงานภาครัฐ
ที่จะมีนโยบายหรือมาตรการในการดำเนินการต่อผู้กระทำผิดดังกล่าว